仙谷詞送別西憲楊少卿奉祠東歸
作者：程公許
朝代：宋

paragraphs: 攬飛雲兮遐思，軼迅飈兮流目。
涪之水兮渺瀰，祕殊境兮仙谷。
彼僊谷兮何有，辟埃氛兮泬寥。
森幽篁兮擁翠，蓊嘉栢兮相樛。
路窈窕兮山盤紆，田可稼兮谿可漁。
谷中人兮歸何時，霧冥冥兮雨霏霏。
人心洪濤兮衝君航，世途羊腸兮隤君馬。
盍舍策兮停橈，聊相羊兮田野。
蘭室兮蕙裯，鶴舞兮猿嗥。
君歸來兮何樂，澹無取兮焉求。
敷床兮千萬軸，問何如兮嶽之麓。
慨視世兮搶攘，忍潔身兮幽獨。
谷中人兮無淹留，靄膚寸兮澤九州。
芳菲菲兮未沫，期歲晚兮逍遥。